정조 10년 · 목
遠接使平安監司狀啓以爲。勅行良策站止宿封啓後。中火站止宿站事情。無論巨細。逐日逐站。連爲狀聞。而每以所到邑將校騎撥上送。而各邑將校。不嫺騎撥。以致稽滯。誠極驚駭。路程記之先爲磨鍊上送事。則勅使旣以九月初一日入京爲言。而京擇日未及下來。故以卽速稟處。知委進退之意。卽已論移於迎接都監。而勅行旣難留住。前站擧行。必致窘速。不得已依例排站。姑先磨鍊。勅行渡江之相左事。外邑本無時刻占察之規。只視日勢之蚤暮。故申酉之交。占察不同。以致狀聞中塡時之差誤。誠萬萬惶悚。至於儀註一款。栅門入送任譯輩。謄出通官所持來者。私自錄送。而初不入於任譯手本中。故不敢爲登聞之地。都監移文中。亦不提說。而旣有所得來者。故只爲書報於館伴所。勅使渡江後。旣見我國儀註。無他異議。將以依此擧行。則任譯輩私自謄來者。無甚關緊。其後更不擧論。今於嚴敎査問之下。臣等昏謬顚錯之罪。無以自逭。不勝悚懍云云。八月二十一日未時封啓。又狀啓以爲。勅行當日申時到平壤。迎勅諸官出待普通門外。依例迎勅到館所。如儀行禮。而見官禮停免。仍爲止宿。上勅拈出儀註中數條。書示任譯。使之逐條曉解。來示臣等。故臣等以所當對之說。一一指授。上勅招問任譯曰。賻物之先爲上送。何也。任譯對曰。祭文與賻物之同時入京。雖是儀註。而許多物種。若於延勅時。竝爲陳設。則不無窘急之患。故渡江後。稟于大人。先爲上送者。不但已例之如此。莫重賜物。必欲從容陳設故也。上勅曰。該當該當。又問曰。三上祭酒之意云何。任譯對曰。三上者。三上香也。祭酒者。祭之以酒也。上勅曰。何以無香字。任譯對曰。上文旣曰三上香。故蒙上文。省一香字矣。上勅曰。奠爐進爵奠幣。皆執事者爲之者。何謂也。任譯對曰。奠爐云者。執事一人奉香。一人奉爐。進詣大人前。而大人三炷香。則執事者。奠爐於香案上是也。進爵云者。執事一人奉爵進詣大人前。待大人進爵。執事一人。受奠於卓上者是也。奠幣云者。賻物已陳於案上。焚帛亦在於其中。故無大人獻奠之節。祭畢後。執事者。奉帛詣爎所者是也。上勅曰。執事者。何許人也。任譯對曰。卽近侍之臣也。上勅曰。今聽爾們之言。心甚瞭然。禮貴講確。故有此質難矣。又曰。今來儀註四度。竝當依此爲之。其中茶禮儀註及見官禮儀註。當此國王心懷不舒之時。迎勅致祭外。又行茶禮。則易致勞動。且繁文方欲節省。見官禮及茶禮。竝宜停免傳語。爾們啓奏國王可也。任譯曰。見官禮則雖或停免。至於茶禮。是不可廢之節。故國王必行之矣。上勅曰。國王必欲行之。則有難安者。國王坐黑椅子。俺等坐紅椅子。此誠不便。亦以此意。啓奏國王前云。勅使所書示者。亦爲謄書。上送于迎接都監。而以儀註問答見之。則一依我國儀註擧行。必欲致詳於節目之間者。可以推知。餘外事情。開錄于左。一。快哉亭在館內東北隅十餘步之地。前後勅使。多有登觀之例。而今番兩勅入館後。卽爲登臨。遍覽前後勅使題咏。仍問於任譯曰。城外江名云何。對曰。大同江也。勅使曰。沿道所見。此處江山。最爲佳麗云。一。大通官三人處。自迎接都監。例送銀煙竹各一箇。大匣草各一封。則通官領受後。各以色囊二箇。分給齎來人處。而別大通官。則加給扇子一把云。八月二十一日亥時封啓。○又狀啓以爲。勅行當日辰時。自平壤府離發。申時量到中和府止宿。其他事情。開錄于左。一。早朝上勅。又登快哉亭。問任譯曰。箕子墓在那邊耶。對曰。在城外西北數里地矣。上勅又曰。此亭眼界廣闊。胷襟爽快。名以快哉宜矣。一。勅使臨發。使大通官雙林。領率差使員。奉諭祭文。先渡大同江後。始爲發行。兩勅乘船中流。相顧而語曰。此江形勝絕佳。有加於通州江矣。一。副勅自平壤離發時。謂小通事曰。吾欲歷謁箕子墓矣。昨日入城時。忘未果。回還之路。汝須提醒。毋或遺忘。再三囑托。一。副勅問任譯曰。何處更有嶺阨乎。對曰。黃州鳳山之間。有大嶺矣。副勅曰。此嘉山嶺何如。對曰。差險峻矣。副勅又曰。前頭幾處乘船乎。對曰。今過大同江。前路只有長湍臨津江。一。兩勅問任譯曰。我們渡鴨綠江以來。行幾五百餘里。而沿路無一人觀光者。此何故也。對曰。我國接待大人之道。絕禁喧譁。故布政使及地方官。預爲另飭於坊曲。使大小民人。毋或有雜亂之弊矣。勅使曰。爾國素稱禮義之邦。以此一事觀之。可見優待之意。仍相顧曰。可謂令行禁止。一。勅使每日乘轎。驛卒輩勸馬之聲。最爲耽聞。問任譯曰。轎後下屬之高聲和應者。是何聲也。對曰。此是勸馬聲也。驛馬聞此聲。則能蹈規法。而亦無顚蹶之患矣。八月二十二日酉時封啓。○問安使金載瓚狀啓以爲。臣敬奉御貼。留待平壤府。本月二十一日。勅行到平壤府。人館所後。臣先呈臣名貼。則上副勅問任譯曰。此是何許職品乎。任譯答曰。與大國軍機職務。大體一般矣。 上副勅曰。連有問訊。已極感荷。而又遣近臣於遠地。尤切感謝。仍會坐一處。臣擎御貼以進。傳授於上副勅。上副勅皆起立手受。臣退行拜禮。皆欠身擧手而答之。上勅先問曰。國王氣候平安乎。臣對曰安寧矣。又曰。行入貴境以後。連遣近密之臣。勞慰備至。每不勝感謝矣。臣對曰。國王以近日風氣。連爲不佳。列邑支供。亦必齟齬。原隰驅馳之餘。起居不其有損。至於諸處宴饗之幷令停免。尤是格外。實感勤念。而心甚不安之意。使之傳達矣。上勅曰。自渡江以來。日氣連和。不逢風雨。莫非國王遠念之致。而沿路供億。極其豐富無不妥當。故善爲眠食。好好前進。從當面陳此滿心感戢之語。而先以俺等僕僕致謝之意。歸必詳奏。臣對曰。謹當以盛意。歸奏國王。上副勅齊聲言曰。歸奏之時。必以十分寬抑。無或過傷之意。詳爲勉奏。臣將欲退出之際。上勅又疾聲搖手。有若申勤囑托之狀曰。必以俺等再三感激之意。明白歸奏。臣對以當一一陳達也。仍爲退出。而臣則今已竣事。自此還歸任所云云。八月二十一日酉時封啓。○別軍職李儒敬別單。一。昨今日勅使。以儀註往復之際。臣亦隨譯舌往通官房。得見都監所下儀註。則三上之下香字。明是漏落。至於奠幣一款。儀註中。亦無勅使奠幣之句。果眞無奠幣之禮。與通官論難之際。彼以疑晦處。拈出討問鑿鑿有據。任譯雖以儐臣道臣所答。漫漶爲對於上勅更問之時。而似未通暢。彼若專信其說則已矣。若明知其漏落。而假稱瞭然。則受侮大矣。實有見輕彼人之歎矣。一。通官雙林。奸黠特甚。事無大小。吹覓爲主。要作貪饕之弊。故臣或以言折之。或以信孚之。而頻飭譯官及通事輩。使之恪勤接待矣。海西三驛。例有馬單銀紬紙皮齎給之規。而今日三驛吏。以馬單分傳諸通官。則雙林以爲。諸通官皆捧馬單。我則終不傳給。吾以一大通官。反不如次通官。羞愧大矣。頗有怒色。故臣査問。則一大房差備譯官趙命厚。飮酒醉睡。捧單而不卽傳給。致此葛藤。勅行差備。何等審愼。而乘醉僨事。事雖瑣屑。前路尙遠。大關後弊。故臣言送儐臣。汰除差備之任。各別嚴治矣。近以兩勅。連以我國儀註。講磨不止。故臣問於通官雙林。則以爲。入京後。恐有失措之慮。有此熟習云云。以此揣之。則首譯得來彼人儀註。卽渠輩例持者。而今番則當依我國儀註而行禮矣。沿路事情。肅川以北。向日狀啓中。已爲通同臚列。而自肅川至平壤各站。茶啖飯奉。俱準定式。少無異同軍物前排。前行疾徐。一遵約束。勿論道傍邑內。圍笆完實。無一人窺覘者。館門出入時。喧譁之聲。肅然無聞。誅求之弊。一切嚴防。姑無現發。沿路替馬假家。或有大小之不同。制作則一也。而順安縣替馬假家。運材造成之際。民力倍入。不無怨聲。故臣試問於該縣監。則處在野邑。材木極貴。廣求造成。遠輸爲弊。自速民怨云。詳見假家。則體木制作。雖不張大。實由野邑之難辦。有此民怨。郭山治道之際。多犯民田。稱怨浪籍。故臣多縱廉察矣。今始探來。民田割入者。或爲二頃。或爲一頃。而木麥未熟者及晚耕豆太。所失不少。衆口皆傳矣。延接都監査關辭意。極其嚴切。儐臣道臣往復相續。故臣私自探問。則首譯洪命福赴栅時。 通官雙林所持儀註。首譯求得。送于儐臣之裨將。故儐臣謂以譯官手本中。無儀註得送之事。不必陳聞。裁簡于館伴。胎送。渡江時刻之相違者。果是誤書者。而査關之下。不可諉之於誤書。方以誤占時刻爲辭。狀啓之久不登聞事。良策以後。勅行動靜。連爲登聞云。而臣在宣川時驟聞。則撥校之終不疾馳。誠爲痼弊。而雖以渡江狀言之。齎校之醉臥安北。前所未有。該道道臣捉囚嚴棍。枚報備局。以此推之。稽滯之罪。果是撥校云云。八月二十一日亥時封啓。○又別單。一。二次通官之家丁吳七十八有病。詳問症形。則答曰。自數日前食滯。腹痛而浮高。故食不甘矣。服齎來藥後。症少差毋慮云云。而外貌雖如常。申飭廚房通事。着實救療。一。支勅形止。自平壤至中和。不但道路之平夷。凡百擧行。與已過站。別無異同供帳凡具。圍笆禁雜人之節。館舍把門之法。幸無執頉。一。自中和府。東距十里爲黃州界。而今則已過平安一道。通一道論之。則諸具皆以甲辰新備者取用。而其中渝汚或傷損者。竝皆修補。每邑多不過三四件。少則一二件。笆子遮隔禁雜人等事。一邑成法。一道效之。靜肅無頉。館所出入時喧譁。及飮食分給時雜踏。實由於驛卒無制之故。而今番則分定頭目。領率調劑。亦皆含枚。故自致從容。而當初道臣申飭自別。一路立法。莫不畏而自戢。幸免受侮於彼人。而至於誅求之弊。因此而不敢生意。道臣儐臣隨站廉察。臣亦從以檢飭。一時過去之路。雖不得曲盡探察。以今道臣令行。似無所犯。勅行時馱載數多。貰出民馬之際。吏緣爲奸。常爲痼弊。而臣之今行。姑無所聞。海西京畿。若如關西。則可謂一路同然。猶未知擧行之如何。此後兩道所過形止。如無執頉處。則過數三邑或四五邑。總論。枚陳計料云云。八月二十二日戌時封啓。